**Doložka prednosti**

**medzinárodnej zmluvy pred zákonmi**

**(čl. 7 ods. 5 ústavy)**

1. **Gestor zmluvy:**

Ministerstvo dopravy a výstavby Slovenskej republiky

1. **Názov zmluvy:**

Návrh na schválenie Aktov Svetovej poštovej únie - 11. dodatkového protokolu k Ústave Svetovej poštovnej únie, 3. dodatkového protokolu ku Generálnemu poriadku Svetovej poštovej únie, Svetového poštového dohovoru a Dohody o poštových platobných službách prijatých na 27. svetovom poštovom kongrese Svetovej poštovej únie (Abidžan, 09. - 27. 08. 2021)“(ďalej len „Akty SPÚ“)

1. **Účel a predmet zmluvy:**

Účelom Aktov SPÚ je rozvíjať komunikáciu medzi národmi prostredníctvom účinného vykonávania poštových služieb a prispieť k dosiahnutie cieľov medzinárodnej spolupráce v kultúrnej, sociálnej a ekonomickej oblasti.

Akty SPÚ pozostávajú z Ústavy Svetovej poštovej únie, Generálneho poriadku Svetovej poštovej únie a jeho prílohy, Rokovacieho poriadku kongresov, Svetového poštového dohovoru a jeho záverečného protokolu a Dohody o poštových platobných službách a jej záverečného protokolu. Ústava je základný akt Svetovej poštovej únie a obsahuje jej základné predpisy. Generálny poriadok obsahuje ustanovenia na zabezpečenie používania Ústavy, činnosti Svetovej poštovej únie a vykonávanie členstva v uvedenej medzinárodnej organizácii. Svetový poštový dohovor obsahuje spoločné predpisy medzinárodnej poštovej služby a ustanovenia týkajúce sa služieb listovej pošty a poštových balíkov. Dohoda o poštových platobných službách upravuje poskytovanie služieb spojených s prevodom peňažných prostriedkov. K Ústave Svetovej poštovej únie a ku Generálnemu poriadku Svetovej poštovej únie sa prijali pozmenenia dodatkovými protokolmi. Na 27. svetovom poštovom kongrese v Istanbule bol prijatý k Ústave Svetovej poštovej únie jedenásty dodatkový protokol. Ku Generálnemu poriadku Svetovej poštovej únie bol prijatý tretí dodatkový protokol, ako aj znenie Rokovacieho poriadku kongresov. Svetový poštový dohovor a jeho záverečný protokol a Dohoda o poštových platobných službách a jej záverečný protokol boli prijaté v novom znení.

Tieto pravidlá platné pre medzinárodný poštový styk sa prenášajú aj do vnútroštátneho právneho predpisu o poštových službách, zákona č. 324/2011 Z. z. o poštových službách a o zmene a doplnení niektorých zákonov v znení neskorších predpisov, a to vo väzbe na ustanovenia § 3 a § 39, v ktorých sa odvoláva na pravidlá pre medzinárodný poštový styk, ktorými sú v súčasnosti Akty SPÚ prijaté na 26. svetovom poštovom kongrese v Istanbule (Oznámenie Ministerstva zahraničných vecí a európskych záležitostí SR č. 350/2017 Z. z. Akty Svetovej poštovej únie) so zmenami prijatými na 2. a 3. mimoriadnom kongrese Svetovej poštovej únie, ktorý sa konal v roku 2018 v Addis Abebe a v roku 2019 v Ženeve (Oznámenie Ministerstva zahraničných vecí a európskych záležitostí SR č. 339/2019 Z. z. Akty Svetovej poštovej únie a oznámenie Ministerstva zahraničných vecí a európskych záležitostí SR č. 53/2020 Z. z. Druhý dodatkový protokol k Svetovému poštovému dohovoru).

1. **Priama úprava práv alebo povinností fyzických osôb alebo právnických osôb:**

Práva a povinnosti fyzických osôb alebo právnických osôb sú upravené v nasledujúcich častiach Svetového poštového dohovoru: Spoločné ustanovenia pre medzinárodnú poštovú službu, Základné a doplnkové služby, Zákazy a colné veci, Zodpovednosť a Odmeňovanie. V Dohode o poštových platobných službách sú upravené práva a povinnosti fyzických a právnických osôb v častiach: Úvodné ustanovenia a Všeobecné princípy.

1. **Úprava predmetu medzinárodnej zmluvy v práve ES/EÚ:**

Priama úprava v práve EÚ nie je explicitne uvedená.

Slovenská republika s ostatnými členskými štátmi Európskej únie pri prijatí medzinárodných zmlúv deklarovala, že zmluvy prijaté kongresom bude uplatňovať v súlade so záväzkami, ktoré jej vyplývajú zo Zmluvy o Európskej únii, Zmluvy o fungovaní Európskej únie a Všeobecnej dohody o obchode so službami Svetovej obchodnej organizácie.

1. **Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

Jedenásty dodatkový protokol k Ústave Svetovej poštovej únie je medzinárodnou zmluvou, ktorou sa mení medzinárodná zmluva, z ktorej vzniká Slovenskej republike členstvo v medzinárodnej organizácii – Ústava Svetovej poštovej únie. Svetový poštový dohovor a Dohoda o poštových platobných službách sú mnohostrannými medzinárodnými zmluvami prezidentskej povahy v zmysle článku 7 ods. 4 Ústavy Slovenskej republiky, ktoré priamo zakladajú práva alebo povinnosti fyzických osôb alebo právnických osôb a majú prednosť pred zákonmi Slovenskej republiky. Tretí dodatkový protokol ku Generálnemu poriadku a Rokovací poriadok kongresov majú povahu sekundárneho aktu medzinárodnej organizácie.

1. **Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

Jedenásty dodatkový protokol k Ústave Svetovej poštovej únie, Svetový poštový dohovor a Dohoda o poštových platobných službách sú mnohostrannými medzinárodnými zmluvami prezidentskej povahy v zmysle článku 7 ods. 5 Ústavy Slovenskej republiky, na ktorých vykonanie nie je potrebný zákon a priamo zakladajú práva alebo povinnosti fyzických osôb alebo právnických osôb, a preto sa vyžaduje pred ratifikáciou súhlas Národnej rady Slovenskej republiky. Tretí dodatkový protokol ku Generálnemu poriadku a Rokovací poriadok kongresov majú povahu sekundárneho aktu medzinárodnej organizácie.

1. **Dopady prijatia medzinárodnej zmluvy, ktorá má prednosť pred zákonmi, na slovenský právny poriadok:**

Na vykonávanie medzinárodných zmlúv nie je potrebné meniť ani prijať žiadne vnútroštátne právne predpisy alebo ich jednotlivé ustanovenia, ktorých sa medzinárodná zmluva týka.